SeBaTa: (Ka go makala) Hei! Gape ke yola wa go šoma ka phapošeng ya boamogelo ya Mogale. Mmagauta o letše a ripitla bošego ka moka. A leletša diampulentshe mogala eupša ba palelwa ke go mo tšwela mohola. E rile ge e feta iri ya bone mosong gwa pala, a boa tseleng. A lebelela mafeelana ao a bego a holofetše gore e tla tla e eba ngwana wa gagwe le Tselapedi, a hwetša go se na bophelo go ona. A a phuthela ka lelakane, a patlama ka sebete lebatong, a šipha ka megokgo. A gopola mantšu a tatagwe ge a mo laela, a lla kudu. A gopola mantšu a mmagwe le rakgadiagwe ge ba be ba mo kgala, a ikhwetša a lahlegile. Monna yo a rilego o a mo rata o be a paletšwe ke go tla go mo rwala ka koloi a mo iša bookelong, mohlomongwe nkabe a ile a hwetša thušo lesea la gagwe la phologa.